ཚན་རིག་ལག་རྩལ་ཡར་རྒྱས་གོང་འཕེལ་དུ་ཕྱིན་པ་དང་བསྟུན་ནས།དུས་རབས་བཅུ་དགུ་བའི་ནང་དུ་འཛམ་བུའི་གླིང་འདིར་འདྲ་པར་མང་པོ་གུང་བསྒྲིགས་ཀྱིས་འགུལ་རིས་བཟོ་བའི་གློག་བརྙན་གྱི་རྣམ་པ་ཐོག་མར་བྱུང་ལ།དེ་རྗེས་འགུལ་རིས་བརྙན་ཡོལ་གྱི་ངོས་སུ་སྟོན་པ་དང་སྐྱ་རིས་མཚོན་རིས་སུ་སྒྱུར་བ།སྒྲ་མེད་སྒྲ་ལྡན་དུ་ཕབ་པ་སོགས་ལག་རྩལ་གོང་ནས་གོང་དུ་ཕྱིན་ཏེ་ད་ལྟའི་དུས་ཀྱི་ཆུ་ཚད་དུ་འཕེལ་བ་རེད།གློག་བརྙན་ལས་རིགས་ཡར་རྒྱས་གོང་འཕེལ་དུ་ཕྱིན་པ་དང་བསྟུན་ནས་དེ་ཉིད་མི་རྣམས་ཀྱི་འཚོ་བའི་ཁྲོད་ཀྱི་ལོངས་སྤྱོད་གལ་ཆེན་ཞིག་ཏུ་འགྱུར་བཞིན་ཡོད་ལ།སྤྱི་ཚོགས་ཀྱི་དགོས་མཁོ་སྣ་ཚོགས་དང་བསྟུན་ནས་བརྙན་གཟུགས་ལོ་ཙཱ་བྱུང་བ་རེད།དེ་ཡང་བརྙན་གཟུགས་ལོ་ཙཱ་ལ་དབྱེ་ན་སྐད་སྦྱོར་བ་དང་བརྙན་ཡིག་ལོ་ཙཱ་གཉིས་ཡོད་ལ།རང་རེ་བོད་ཀྱི་བརྙན་གཟུགས་ལོ་ཙཱའི་གནས་བབས་ལ་སྦྱར་ཏེ་བཤད་ན།གློག་བརྙན་སྐད་སྦྱོར་གྱི་ཐད་དུ་མཚོ་སྔོན་གློག་བརྙན་འཕྲིན་སྒྱུར་སྐྲུན་ལྟེ་གནས་སོགས་ཀྱི་བཀའ་དྲིན་ལ་བརྟེན་ནས་གྲུབ་འབྲས་ཀྱང་ལྟོས་བཅས་སུ་འབུར་དུ་ཐོན་པ་བླངས་ཡོད་དེ།རྒྱའི་བརྙན་འཕྲིན་ཟློས་གར་མང་པོ་ཞིག་ལ་བོད་སྐད་སྦྱར་བ་ནི།དཔེར་ནནུབ་ཕྱོགས་འཕགས་ཡུལ་དུ་བསྐྱོད་པའི་ཟིན་ཐོདངརྒྱལ་ཁབ་གསུམ་གྱི་གཏམ་རྒྱུདཆུ་ངོགས་གཏམ་རྒྱུདདངཚང་དུ་ཡིབ་པའི་སྟག་འབྲུགལྷ་སྲིན་སྡེ་བརྒྱདདངདཔལ་རྟུལ་རྣམ་གཉིསསོགས་མང་པོ་ཡོད་པས་འདིར་རེ་རེ་བཞིན་བགྲང་བའི་དགོས་པ་བྲལ།བོད་ཀྱི་བརྙན་གཟུགས་ལོ་ཙཱའི་ལས་རིགས་དེ་སྐད་སྦྱོར་དང་ལྟོས་ནས་བཤད་ན་གྲུབ་འབྲས་འདི་ཞེས་ངོམ་དུ་རི་བ་ཞིག་སྟོན་རྒྱུ་མེད་ལ།ལྷག་དོན་དུ་རང་རེ་བོད་ལ་བརྙན་ཡིག་ཡིག་སྒྱུར་སྐོར་གྱི་གཞུང་ལུགས་ནི་དེ་བས་ཀྱང་ཉུང་དུ་སྣང་།བོད་ཀྱི་བརྙན་ཡིག་ཡིག་སྒྱུར་གྱི་ཡུན་ཐུང་བའི་ལོ་རྒྱུས་ཁྲོད་དུ་མ་བཤད་ཐུ་མེད་དུ་གྱུར་བ་ནི༢༠༡༠ལོའི་ཟླ་དགུ་བར་པེ་ཅིང་དུ་བཙུགས་པའི་བོད་ཡིག་བརྙན་ཡིག་ཚོགས་པབོད་བརྙན་ཚོགས་ཆུངདངབོད་བརྙན་དྲ་བའིབྱུང་བ་རེད།དེ་ནི་བརྙན་ཡིག་ཡིག་སྒྱུར་གྱི་ཕྱོགས་ལ་མོས་པ་ཡོད་པའི་སློབ་བུ་སྐོར་ཞིག་གིས་བསླབ་ཕྱིའི་དུས་ཚོད་བེད་སྤྱད་ནས་རང་རང་གི་དགའ་ཕྱོགས་ལྟར་མ་གྲོས་གཅིག་མཐུན་གྱིས་མཉམ་དུ་འདུས་ནས་ཚོགས་ཆུང་ཞིག་བཙུགས་ལ།དེ་ནས་རྩ་འཛུགས་དང་འཆར་གཞི་ཡོད་པའི་སྒོ་ནས་བོད་ཀྱི་བརྙན་ཡིག་ཡིག་སྒྱུར་ལ་ལོ་རྒྱུས་ཀྱི་ཤོག་ལྷེ་གསར་བ་ཞིག་འབྲི་བར་བརྩོན་གྱིན་ཡོད།ཚོགས་པ་དེས་ད་སྔའི་བརསྒམ་པོའི་གཏམ་རྒྱུདདངལྷམ་ཆུང་ཆུངཐྲི་རོ་ཡེདངཧུ་གོསོགས་ཀྱིས་མཚོན་པའི་ཕྱི་རྒྱལ་གྱི་ཕུལ་བྱུང་གློག་བརྙན་བཅུ་ལྷག་སྒྱུར་ཡོད་པར་མ་ཟད།མི་རིགས་གཞན་གྱི་གློག་བརྙན་གྲགས་ཅན་བདུན་ཅུ་ཡས་མས་ངོ་སྤྲོད་དཔྱད་བརྗོད་དང་བོད་འགྱུར་ལས་གཞི་སོགས་ཀྱིས་བོད་ཀྱི་བརྙན་ཡིག་ཡིག་སྒྱུར་ལ་སྐུལ་འདེད་ཆེན་པོ་གཏོང་གིན་ཡོད།བརྙན་ཡིག་ཡིག་སྒྱུར་ལེགས་པོ་ཞིག་འཁྱོངས་པར་གཞུང་ལུགས་ཀྱི་མཛུབ་སྟོན་ནི་ཆད་མི་རུང་མོད།བོད་ལ་མཚོན་ན་བརྙན་ཡིག་ཡིག་སྒྱུར་དར་ནས་ལོ་མང་པོ་འགོར་མེད་པ་དང་།ལྷག་དོན་དེའི་ཐད་ལ་ཆེད་དུ་ཞིབ་འཇུག་བྱེད་པའི་སྡེ་ཞིག་ཆགས་མེེད་པའི་སྟབས་ཀྱིས་འདིའི་ཕྱོགས་ལ་དཔྱད་པ་གཏོང་བ་ནི་ཤིན་ཏུ་ནས་དཀའ་ལ།དེ་མིན་རང་ཉིད་ཀྱང་བརྙན་ཡིག་ཡིག་སྒྱུར་ལ་ཐོག་མར་འཇུག་མཁན་གྱི་ལས་དང་པོ་བ་ཞིག་ཡིན་པའི་ཆ་ནས་ལྷག་ཏུ་ཉམས་མྱོང་གིས་སྟོང་མོད།བོད་ལ་བརྙན་ཡིག་ཡིག་སྒྱུར་གྱི་གཞུང་ལུགས་རང་མཚན་པ་ཞིག་ཆགས་ན་སྙམ་པ་དང་གཅིགབརྙན་ཡིག་ཡིག་སྒྱུར་གྱི་ལས་ལ་འཇུག་པའི་གྲོགས་སུ་རྒྱའི་དཔྱད་གཞི་འགར་ཐོས་བསམ་བྱས་པ་དང་གཉིས་རྒྱུ་མཚན་དུ་བྱས་ནས།ལས་འདིར་དཔྱད་པ་ཕྲན་བུ་ཞིག་གཏོང་བའི་ཀུན་སློང་སྔོན་དུ་སོང་བའོ།།